text: Anholdt hoppede ud gennem vindue på første sal
  30 marts 2017 kl. 15.29
  En 22-årig mand, som onsdag var anholdt i en større hash-sag, sprang ud gennem et vindue på første sal og forsvandt. Det skete under en ransagning i Haderslev onsdag aften.
  Lokalpolitiet i Haderslev og Efterforsknings-afdelingen hos Syd- og Sønderjyllands Politi anholdt onsdag ved 17-tiden tre persoener ved Forbindelsesvejen i Christiansfeld. De havde 10,4 kilo hash på sig, som, politiet formoder, har været til videresalg.
  En af de anholdte – en 22-årig mand fra Haderslev – var ved 21-tiden med politiet til ransagning af sin lejlighed i den centrale del af byen.
  Pludselig sprang han ud gennem et vindue i cirka 4,5 meters højde og forsvandt i ukendt retning. Den 22-årig er nu eftersøgt.
  De to andre anholdte – og den 22-årige in absentia – blev torsdag varetægtsfængslet i fire uger i et lukket grundlovsforhør ved Retten i Sønderborg.
  De tre personer er sigtet for at have overtrådt straffelovens paragraf  191.
  I forbindelse med ransagning fik politiet knust sideruden i en patruljevogn. En eller flere gerningsmænd smed en mursten gennem sideruden. Politiet håber på oplysninger om hærværket fra offentligheden.
  Da grundlovsforhøret blev holdt for lukkede døre, har politiet ikke flere oplysninger i sagen.
  